เฉลยแล้ว! มติ “ปชป.” 61 ต่อ 16 เห็นชอบตั้งรัฐบาลร่วม “พปชร.” หนุน “ตู่” แบกเก้าอี้นายกต่อ
เฉลยแล้ว! มติ "ปชป." 61 ต่อ 16 เห็นชอบตั้งรัฐบาลร่วม "พปชร." หนุน "ตู่" แบกเก้าอี้นายกต่อ
4 มิ.ย. 2562

ผู้สื่อข่าวรายงานว่า เมื่อวันที่ 4 มิ.ย. เวลา 13.00 น. ที่พรรคประชาธิปัตย์ ได้มีการประชุมคณะกรรมการบริหาร (กก.บห.) พรรคประชาธิปัตย์ โดยมีนายจุรินทร์ ลักษณวิศิษฏ์ หัวหน้าพรรคประชาธิปัตย์ เป็นประธานการประชุม ที่ห้องประชุม ชั้น 3 ตึก 100 ปี ม.ร.ว.เสนีย์ ปราโมช ซึ่งเป็นการรับทราบผลการประสานงานข้อตกลงในการเข้าร่วมรัฐบาลกับพรรคพลังประชารัฐ ตามที่มอบหมายให้นายเฉลิมชัย ศรีอ่อน เลขาธิการพรรค และนายนิพนธ์ บุญญามณี รองหัวหน้าพรรคไปเจรจา โดยไม่มีการอภิปรายแสดงความคิดเห็นอะไร
โดยบรรยากาศในการประชุม เปิดโอกาสให้ ส.ส. แสดงความคิดเห็นและเหตุผลที่ว่าควรจะสนับสนุนพล.อ.ประยุทธ์ จันทร์โอชา เป็นนายกรัฐมนตรี และควรเข้าร่วมรัฐบาลกับพรรคพลังประชารัฐหรือไม่ โดยนายอภิสิทธิ์ เวชชาชีวะ อดีตหัวหน้าพรรคประชาธิปัตย์ ได้อภิปรายว่า ไม่เห็นด้วยที่จะโหวตให้ พล.อ.ประยุทธ์ เป็นนายกฯเพราะขาดคุณสมบัติความเป็นนายกฯ และพรรคประชาธิปัตย์ควรจะยึดอุดมการณ์มากกว่าที่จะเลือกเผด็จการสืบทอดอำนาจ
แต่อย่างไรก็ตาม หากทางพรรคจะมีมติอย่างไรก็ไม่ขัดข้อง และขอให้ไม่ต้องมากังวลที่ตน เช่นเดียวกับนายเทพไท เสนพงศ์ ส.ส.นครศรีธรรมราช ที่อภิปรายไม่เห็นด้วยที่จะร่วมรัฐบาลโดยมีพล.อ.ประยุทธ์ เป็นนายกฯ แต่หากทางพรรคมีมติอย่างไร ก็พร้อมปฏิบัติตาม ขณะที่ ส.ส. ส่วนใหญ่ เห็นด้วยที่จะเข้าร่วมรัฐบาล เพราะเสียงประชาชนส่วนใหญ่ต้องการให้ร่วมด้วย 
นอกจากนี้ยังอภิปรายกันถึงกรณีที่แกนนำพรรคพลังประชารัฐบางส่วน โดยเฉพาะอย่างยิ่งกลุ่มสามมิตรที่ออกมาเคลื่อนไหวหลายครั้งโดยแสดงความไม่พอใจกับข้อตกลงการจัดสรรตำแหน่งรัฐมนตรี
หลังจากการแสดงความคิดเห็นของที่ประชุม ระหว่างฝ่ายที่เห็นด้วยและไม่เห็นด้วยกับการเข้าร่วมรัฐบาล เป็นไปอย่างหลากหลาย 
ทั้งนี้ หลังจากใช้เวลาประชุมกันนาน 5 ชั่วโมง นายวิรัช ร่มเย็น นายทะเบียนพรรค และอดีต ส.ส.ระนอง เสนอให้ใช้วิธีลงคะแนนลับ เพื่อให้เกิดความสบายใจและไม่ต้องเกรงใจซึ่งกันและกัน ซึ่งผลคะแนนปรากฏว่าฝ่ายที่เห็นด้วยกับการร่วมรัฐบาลมี 61 เสียง ขณะที่ฝ่ายที่ไม่เห็นด้วย มี 16 เสียง งดออกเสียง 2 เสียง บัตรเสีย 1 ใบ รวมมีองค์ประชุมทั้งหมดจำนวน 80 คน